कहा- जाने की वजह SCO समिट; भारत ने साफ किया- एक देश पर फोकस नहीं
Pakistan's Foreign Minister Bilawal Bhutto to Visit India for SCO Meeting on May 4 पाकिस्तान के विदेश मंत्री बिलावल भुट्टो 4 मई को SCO देशों के विदेश मंत्रियों की बैठक के लिए भारत आएंगे। 2011 के बाद पहली बार ऐसा होगा जब पाकिस्तान का विदेश मंत्री भारत आएगा।
पाकिस्तान के विदेश मंत्री बिलावल भुट्टो 4 मई को SCO देशों के विदेश मंत्रियों की बैठक के लिए भारत आएंगे। भारत आने से पहले पाकिस्तानी चैनल 'दुनिया न्यूज' को दिए इंटरव्यू में बिलावल भुट्टो ने साफ किया है कि ये दौरा भारत से संबंधों को सुधारने के लिए नहीं है।​
उन्होंने कहा, "हम SCO चार्टर को लेकर प्रतिबद्ध हैं। इस विजिट को भारत से बातचीत के संबंध में नहीं देखना चाहिए। इसे SCO तक ही सीमित रखें।"
इससे पहले जब भारत के विदेश मंत्रालय से बिलावल की विजिट के बारे में पूछा गया तो प्रवक्ता अरिंदम बागची ने कहा था कि SCO के किसी एक सदस्य पर फोकस करना गलत होगा। 
2011 के बाद भारत आने वाले पहले विदेश मंत्री
12 सालों के बाद पहली बार ऐसा होगा जब पाकिस्तान का विदेश मंत्री भारत आएगा। इससे पहले 2011 में पाकिस्तान की पूर्व विदेश मंत्री हीना रब्बानी खार भारत आई थीं। भारत ने चीन और पाकिस्तान समेत SCO संगठन के आठ देशों को विदेश मंत्रियों की बैठक में हिस्सा लेने के लिए न्योता भेजा है।
​माना जा रहा है कि चीन और रूस के विदेश मंत्री भी 4 मई से शुरू होने वाली बैठक में शामिल होंगे। भारत को पिछले साल सितंबर में SCO संगठन की अध्यक्षता मिली थी।
आखिरी बार 2015 में मिले थे भारत-पाक के बड़े नेता
भारत और पाकिस्तान के बीच 7 साल से कोई बातचीत नहीं हो रही है। पाकिस्तान के उस समय के प्रधानमंत्री नवाज शरीफ कई साल बाद आखिरी बार 2014 में भारत आए थे। उन्हें प्रधानमंत्री नरेंद्र मोदी के शपथ ग्रहण समारोह में बुलाया गया था।
इसे दोनों देशों के बीच एक नई शुरूआत के तौर पर देखा जा रहा था। हालांकि, ऐसा हो नहीं पाया। नवाज शरीफ की भारत यात्रा के बाद साल 2015 में PM मोदी भी पाकिस्तान गए थे।
क्या बिलावल की विजिट से बेहतर होंगे भारत-पाक के रिश्ते
फाइनेंशियल एक्सप्रेस को दिए इंटरव्यू में पूर्व एम्बेसडर अनिल त्रिगुनायत ने कहा है, 'बिलावल के भारत आने से कुछ नहीं बदलेगा। हालांकि, हो सकता है कि इस विजिट में अगर ज्यादा मतभेद न हों तो जुलाई में प्रधानमंत्रियों की बैठक के लिए शाहबाज शरीफ भारत आ जाएं।' इस बैठक से पाकिस्तान को अपनी आर्थिक समस्याएं बताने का मौका मिलेगा। इससे उसे कुछ मदद भी मिल सकती है।
क्या है शंघाई कोऑपरेशन ऑर्गेनाइजेशन 
SCO यानी शंघाई कोऑपरेशन ऑर्गेनाइजेशन का गठन 2001 में हुआ था। SCO एक पॉलिटिकल, इकोनॉमिकल और सिक्योरिटी ऑर्गेनाइजेशन है। भारत, रूस, चीन और पाकिस्तान समेत इसके कुल 8 स्थाई सदस्य हैं। शुरुआत में SCO में छह सदस्य- रूस, चीन, कजाकिस्तान, तजाकिस्तान​​​​​​, किर्गिस्तान और उज्बेकिस्तान थे। 2017 में भारत और पाकिस्तान एक साथ इस संगठन के सदस्य बने।
